***SLUŽBENE NOVINE FEDERACIJE BIH, br. 71/09***

Na temelju članka 19. stavak 1. Zakona o Vladi Federacije Bosne i Hercegovine ("Službene novine Federacije BiH", broj 1/94, 8/95, 58/02, 19/03, 2/06 i 8/06), članak 264. stavak 5. Zakona o gospodarskim društvima ("Službene novine Federacije BiH", br. 23/99, 45/00, 2/02, 6/02, 29/03, 68/05, 91/07, 84/08, 88/08 i 7/09) i članka 11. alineja 5. Zakona o gospodarskim komorama u Federaciji Bosne i Hercegovine ("Službene novine Federacije BiH", broj 35/98 i 34/03), Vlada Federacije Bosne i Hercegovine, na 121. sjednici održanoj 29. listopada 2009. godine, donosi

**UREDBU**

**O USAVRŠAVANJU PREDSJEDNIKA I ČLANOVA NADZORNIH ODBORA I UPRAVA GOSPODARSKIH DRUŠTAVA SA VEĆINSKIM UČEŠĆEM DRŽAVNOG KAPITALA**

I. TEMELJNE ODREDBE

Članak 1.

Ovom Uredbom uređuju se uvjeti, način i program usavršavanja predsjednika i članova nadzornih odbora i uprava gospodarskih društava sa većinskim učešćem državnog kapitala (u daljnjem tekstu: usavršavanje).

Članak 2.

Usavršavanje organizira Gospodarska-Privredna komora Federacije Bosne i Hercegovine uz suglasnost nadležnih ministarstava i obvezno angažiranje sveučilišnih profesora i državnih službenika organa Federacije Bosne i Hercegovine koji imaju odgovarajuće radno iskustvo ili su se istakli znanstvenim ili stručnim radom iz oblasti obuhvaćenih usavršavanjem.

Suglasnost iz stavka 1. ovog članka nadležna ministarstva izdaju, u pismenoj formi za svako organizirano usavršavanje, na zahtjev Gospodarske - Privredne komore Federacije Bosne i Hercegovine uz koji se dostavlja spisak prijavljenih kandidata i prijedlog sveučilišnih profesora i državnih službenika organa Federacije Bosne i Hercegovine koji se angažiraju za usavršavanje.

II. UVJETI, NAČIN I PROGRAM USAVRŠAVANJA

Članak 3.

Usavršavanje moraju proći predsjednici i članovi nadzornih odbora i uprava gospodarskih društava sa većinskim učešćem državnog kapitala.

Usavršavanju može pristupiti i svaka druga osoba koja ispunjava uvjete iz članka 260. Zakona o gospodarskim društvima ("Službene novine Federacije BiH", br. 23/99, 45/00, 2/02, 6/02, 29/03, 68/05, 91/07, 84/08, 88/08 i 7/09).

Članak 4.

Prijava za usavršavanje podnosi se Gospodarskoj-Privrednoj komori Federacije Bosne i Hercegovine.

Prijava mora sadržavati podatke o kandidatu i dokaz o stručnoj spremi i radnom iskustvu.

Nakon prijema prijave, Gospodarska-Privredna komora Federacije Bosne i Hercegovine podnosiocu prijave koji ispunjava uvjete za usavršavanje iz članka 3. ove Uredbe, upućuje obavijest koja obvezno sadrži:

* mjesto usavršavanja;
* termin usavršavanja, koji može biti zakazan najranije u roku od 8 dana i najkasnije u roku od 60 dana od dana podnošenja prijave; i
* visinu naknade za usavršavanje.

Članak 5.

Usavršavanje se vrši u sjedištu Gospodarske-Privredne komore Federacije Bosne i Hercegovine.

Izuzetno, usavršavanje se može organizirati i izvan sjedišta iz stavka 1. ovog članka.

Članak 6.

Visinu naknade za usavršavanje utvrđuje odlukom predsjednik Gospodarske-Privredne komore Federacije Bosne i Hercegovine.

Odlukom iz stavka 1. ovog članka utvrđuje se naknada osobama koje Gospodarska-Privredna komora Federacije Bosne i Hercegovine angažira za rad na usavršavanju.

Naknadu za usavršavanje snosi podnosilac prijave iz članka 4. ove Uredbe.

Članak 7.

Usavršavanje se vrši prema programu usavršavanja i sastoji se od edukativnog dijela koji uključuje najmanje 30 sati predavanja i završnog pismenog ispita radi provjere stečenog znanja.

Certifikat o završenom usavršavanju izdaje nadležno ministarstvo na temelju spiskova kandidata koji su položili, a koje dostavlja Gospodarska-Privredna komora Federacije Bosne i Hercegovine.

Program usavršavanja donosi Gospodarska-Privredna komora Federacije Bosne i Hercegovine, uz suglasnost Vlade Federacije.

Članak 8.

Usavršavanje obuhvata slijedeće oblasti:

* osnove građanskog prava i gospodarskog prava;
* osnove računovodstva;
* osnove poslovnih i javnih financija;
* osnove menadžmenta.

Usavršavanje obuhvata i posebne zakone iz određenih oblasti gospodarske djelatnosti, propise iz oblasti poslovanja i registriranja gospodarskih subjekata, obligaciono pravnih odnosa i gospodarsko pravnih ugovora.

III. PRIJELAZNE I ZAVRŠNE ODREDBE

Članak 9.

Predsjednici i članovi nadzornih odbora i uprava gospodarskih društava sa većinskim učešćem državnog kapitala, čiji mandat je u tijeku, i osobe koje su kandidati za izbor i imenovanje za predsjednike i članove nadzornih odbora i uprava gospodarskih društava sa većinskim učešćem državnog kapitala, u postupcima koji nisu okončani do dana stupanja na snagu ove Uredbe, dužne su završiti usavršavanje u roku od godinu dana od dana stupanja na snagu ove Uredbe.

Usavršavanje iz stavka 1. ovog članka vrši se na način i u postupku utvrđenom ovom Uredbom.

Članak 10.

Ova Uredba stupa na snagu narednog dana od dana objave u "Službenim novinama Federacije BiH".

V broj 824/09
29. listopada 2009. godine
Sarajevo

Premijer
**Mustafa Mujezinović**, v. r.